Jonah Lomu
Jonah Tali Lomu (Auckland, 12. svibnja 1975. – Auckland, 18. studenog 2015.) je bio novozelandski ragbijaš. Lomu, jedan od najpoznatijih i najboljih novozelandskih ragbijaša, ostaje zapisan kao najmlađi debitant u historiji All Blacksa, imavši tek 19 godina i 45 dana kada je 1994. godine nastupio protiv Francuske. U osam godina igranja za reprezentaciju, Lomu je skupio 63 nastupa. Danas ga se smatra prvom globalnom superzvijezdom ragbija i jednim od najutjecajnijih igrača u historiji tog sporta. Godine 2007. primljen je u Kuću slavnih ragbija, a 2011. godine i u IRB-ovu Kuću slavnih. 

Lomu se na međunarodnu scenu probio na turniru Hong Kong Sevens 1994. godine. Sljedeće godine je jednoglasno proglašen najboljim igračem Svjetskog kupa u Južnoafričkoj Republici, iako je Novi Zeland u finalu izgubio od domaćina. S ukupno 15 polaganja (try), Lomu je rekorder u historiji Svjetskog kupa, mjesto koje dijeli s južnoafričkim ragbijašem Bryanom Habanom.

U karijeri je nastupao za nekoliko domaćih klubova, u Super Rugby, NPC i Magners ligama. Među te momčadi spadaju Auckland Blues, Chiefs, Hurricanes, CMRFU, Wellington Lions, North Harbour i Cardiff Blues. Nakon što je prošao transplantaciju bubrega, Lomu se 2004. godine vratio ragbiju, prije nego se 2007. i formalno povukao iz profesionalnog ragbija. Dvije godine kasnije odigrao je još jednu sezonu za Marseille. 

Preminuo je 18. studenog 2015. u Aucklandu od srčanog udara uzrokovanog problemima s bubrezima. Iza sebe je ostavio suprugu i dvojicu sinova, u dobi od 5 i 6 godina. 

Novozelandski sportisti
Ragbijaši
Ragbi na Novom Zelandu